user
Eyi ni bi wọn ṣe yinbọn pa Ẹbila, ọga awọn ‘One Million Boys’ n’Ibadan


assistant
Lẹyin oṣu mẹta ti awọn ikọ ọmọ iṣọta ta a mọ si ‘One Million Boys’ pa Moshood Ọladokun (Ẹkugbemi), ọga awọn tọọgi n’Ibadan nipakupa, wọn ti yinbọn pa Abiọla Ẹbìlà, ọga awọn ‘One Million Boys’ nigboro Ibadan.

Awọn ikọ ọmọ ogun Ẹkugbemi ti wọn jẹ ọmọ ẹgbẹ ikọ afẹmiṣofo kan ti wọn n pe ni ‘Abẹ-Igi Boys’ la gbọ pe wọn lọọ ka a mọle lọsan-an ọjọ Aiku, Sannde, ọsẹ to kọja, ti wọn si yinbọn pa a gẹgẹ bii ẹsan pipa ti oun naa pa Ẹkugbemi ọga wọn.

Ta o ba gbagbe, ọsan gangan, ọjọ Abamẹta, Satide, ọjọ kọkanla, oṣu kẹrin, ọdun 2020 yii, lawọn ọmọ ogun ikọ ‘One Million Boys’ lọọ ka Ẹkugbemi mọle ẹ to n gbe laduugbo Olúǹdé, n’Ibadan, ti wọn si gbẹmi ẹ lẹyin ija alagbara to waye laarin wọn. Niṣe lara awọn to foju kan oku ẹ n ṣẹgiiri nitori bi wọn ṣe fi ada ba oku ẹ jẹ to.

Latigba naa lolori awọn ‘One Million’ ti wọn n pe ni Ẹbila yii ti di ẹni tawọn ọlọpaa n wa, oun naa ko si duro, niṣe lo sa lọ ti ẹnikan ko si gburoo ẹ n’Ibadan ati nibikibi nipinlẹ Ọyọ mọ.

Ṣugbọn ko jọ pe ẹru awọn ọlọpaa lo n ba Ẹbila bii tawọn ẹruuku, iyẹn awọn ọmọ ogun ikọ ‘Abẹ Igi Boys’, o mọ pe gbogbo ọna ni wọn yoo maa wa lati pa oun lati gbẹsan iku ọga wọn, Ẹkugbemi. Nitori bẹẹ, sisa loun naa n sa kiri latigba naa. Nigba to si maa pada de, ko de sinu ile ti gbogbo aye mọ pe o n gbe laduugbo Kudẹti, adugbo Olomi lo lọọ fori pamọ si.

Gẹgẹ b’ALAROYE ṣe gbọ, ni nnkan bii aago meji ọsan ọjọ Sannde yii lawọn ẹruuku ka a mọ ibi to fara pamọ si ọhun. Wọn ko si ba oun naa laabọ, oun paapaa pitu meje tọdẹ akọni n pa nigbo fun wọn. Ṣugbọn lẹyin iṣẹju bii meloo kan ti wọn ti jọ n dana ibọn funra wọn ya, ọga awọn ‘One Million Boys’ yii ṣubu loju ija, akọni kile aye pe o digbooṣe.

Iroyin mi-in ta a tun gbọ ni pe awọn agbofinro ni wọn yibọn pa ọga awọn tọọgi to n da omi alaafia igboro Ibadan ru naa.

Wọn ni Ẹbila atawọn ọmọ ẹyin ẹ bii mẹẹẹdogun ji obinrin kan gbe pamọ, ti wọn si ni ki awọn mọlẹbi rẹ lọọ wa miliọnu kan Naira wa bi wọn ko ba fẹ ki awọn yinbọn pa a. Iroyin yii ni wọn fi to awọn ọlọpaa leti ti ikọ awọn agbofinro ijọba ipinlẹ Ọyọ ta a mọ si Operation Burst fi lọọ ka a mọnu ile ọhun, ti wọn si yinbọn pa a, bo tilẹ jẹ pe awọn yooku rẹ ribi sa lọ.

Nigba to n fidi iroyin yii mulẹ, agbẹnusọ fun ileeṣẹ ọlọpaa ipinlẹ Ọyọ, SP Olugbenga Fadeyi, sọ pe ninu ija nla, nibi ti ikọ ‘One Million Boys’, eyi ti Ẹbila ko sodi, pẹlu awọn ikọ eleto aabo ipinlẹ Ọyọ ti dana ibọn funra wọn ya lawọn agbofinro ti yinbọn pa olori awọn tọọgi naa.

O ni oun ko ti i ni ẹkunrẹrẹ alaye nipa bi wọn ṣe pa ọga ọmọ iṣọta n’Ibadan yii lọwọ, ṣugbọn oun mọ pe kẹkẹ NAPEP lawọn agbofinro to yinbọn pa a fi gbe oku ẹ kuro loju ija ti wọn yibọn pa a si. Wọn si ti tọju ẹ si yara ti wọn n ṣe oku lọjọ si nileewosan ijọba pinlẹ Ọyọ.

SP Fadeyi sọ pe awọn ọlọpaa ti gbakoso eto aabo agbegbe ibi ti wọn gbẹmi ọga awọn tọọgi naa lati dena ija igboro mi-in to ṣee ṣe ko tun waye nigba tawọn ọmọ ẹ ba n gbiyanju lati gbẹsan.